**Valsts zinātniskā institūta – atvasinātas publiskas personas**

**„Nacionālais botāniskais dārzs”**

**Zinātniskās padomes**

**nolikums**

**I Vispārīgie jautājumi**

1. Zinātniskā institūta, atvasinātas publiskas personas “Nacionālais botāniskais dārzs” (turpmāk NBD) lēmējinstitūcija ir NBD Zinātniskā padome.

2. NBD Zinātniskā padome (turpmāk ZP) ir koleģiāla zinātnieku institūcija, kas izveidota NBD pētnieciskās darbības attīstībai, izvērtēšanai un zinātnieku interešu aizstāvībai.

3. Zinātniskās padomes kompetenci nosaka Zinātniskās darbības likums, NBD nolikums un ZP nolikums.

4. NBD ZP nolikumu apstiprina NBD zinātnieku pilnsapulce. Pilnsapulce ir tiesīga lemt, ja tajā piedalās divas trešdaļas no NBD zinātnieku kopējā skaita.

**II Zinātniskās padomes uzdevumi un tiesības**

4. NBD ZP kompetencē ietilpst:

4.1. apspriest un noteikt NBD zinātniskās darbības galvenos virzienus un izvērtēt zinātnisko pētījumu rezultātus;

4.2. uz atklāta konkursa pamata, aizklāti balsojot, ievēlēt pretendentus NBD akadēmiskajos amatos un piedalīties šo amatu aprakstu apstiprināšanā;

4.3. ierosināt balsojumu par atcelšanu no akadēmiskā amata pirms pilnvaru beigām;

4.3. aizklāti balsojot ievēlēt NBD direktoru;

4.4. apstiprināt NBD zinātniskās darbības vadības amatpersonas;

4.5. ievēlēt pārstāvjus budžeta, saimnieciskajā un administratīvajā komisijā.

5. ZP uzdevumi:

5.1. apspriest nozares aktualitātes, problēmas un izstrādāt priekšlikumus NBD zinātniskajai darbībai un valsts programmām nozares attīstībai, kā arī sagatavot priekšlikumus par stratēģiju NBD zinātniskās darbības attīstībai;

5.2. apspriest un noteikt konkrētus NBD veiktos zinātniskos pētījumus;

5.3. atbalstīt vai noraidīt NBD ietvaros izstrādājamās promocijas darbu tēmas un ieteikt to zinātniskos vadītājus.

6. ZP lēmumi ir saistoši visiem NBD zinātniskajiem darbiniekiem.

7. NBD ZP ir tiesības reizi gadā saņemt no tēmu un projektu vadītājiem informāciju par konkrētu zinātnisko darbību NBD, nepieciešamības gadījumā atsevišķu projektu novērtējumam pieaicināt kompetentus ekspertus.

8. ZP pārstāv NBD zinātnieku tiesības atbilstoši Latvijas Republikas Zinātniskās darbības likumam.

9. ZP nav tiesīga ierobežot zinātniskajos pētījumos iesaistīto zinātnieku tiesības, kas paredzētas Zinātniskās darbības likumā.

**III Zinātniskās padomes satāvs un struktūra**

11. ZP 9-13 cilvēku sastāvā aizklāti balsojot ievēl NBD zinātnieku kopsapulce uz pieciem gadiem. ZP sastāvā ir NBD zinātnieki, par kuriem nobalsojusi vairāk nekā puse no klātesošajiem balstiesīgajiem. ZP sastāvu var papildināt ar NBD zinātnieku kopsapulces lēmumu.

12. Par goda locekļiem – padomdevējiem bez balss tiesībām jautājumu izlemšanā ZP ievēl kvalificētus nozares speciālistus, kuri nav NBD darbinieki.

13. ZP amatpersonas: priekšsēdētāju, priekšsēdētāja vietnieku un sekretāru ZP locekļi atklāti izvirza, nosaka viņu tiesības un pienākumus un ievēl aizklātā balsošanā.

14. ZP locekļi ir pakļauti padomes amatpersonām tikai ar padomes darbības nodrošināšanu saistītajā jomā.

**IV Zinātniskās padomes darbība**

15. ZP priekšsēdētājs vai viņa ilgstošā prombūtnē (slimības, atvaļinājuma vai komandējuma laikā) viņa vietnieks sagatavo ZP sēdes, organizē to sasaukšanu un atbild par ZP darbību. ZP sēdi vada atklātā balsošanā ievēlēts sēdes vadītājs. ZP sekretārs protokolē ZP sēdes, kā arī kārto ZP lietvedību.

16. ZP sēdes notiek ne retāk kā reizi ceturksnī un tās ir atklātas. Padomes sēdes sasauc pēc ZP priekšsēdētāja, vietnieka vai vismaz triju ZP locekļu ierosinājuma.

17. ZP lēmumu pieņemšanai ir nepieciešama divu trešdaļu balstiesīgo locekļu piedalīšanās sapulcē. Lēmums stājas spēkā, ja par to nobalsojusi vairāk nekā puse no klātesošajiem balstiesīgajiem ZP locekļiem. Ja no vairākiem priekšlikumiem neviens nav saņēmis nepieciešamo balsu skaitu, tiek balsots atkārtoti par priekšlikumu, kurš ieguvis vislielāko balsu skaitu.

18. ZP darbā ar padomdevēja tiesībām var pieaicināt attiecīgās zinātniskās darbības jomas ekspertus, kā arī valsts institūciju pārstāvjus un citas personas.

19. ZP priekšsēdētājs pārstāv ZP NBD budžeta, saimniecisko un administratīvo jautājumu lemšanā, ja šādas pilnvaras nav piešķirtas citam tās loceklim.

**V Zinātniskās padomes darbības tiesiskuma nodrošināšana
un pārskatu sniegšana**

20. ZP sēdes ir atklātas. ZP vadība informē ZP locekļus un NBD darbiniekus par kārtējo sēžu tēmām un laiku. Reizi gadā ZP priekšsēdētājs sniedz pārskatu par ZP darbību NBD zinātnieku kopsapulcē.

Apstiprināts Nacionālā botāniskā dārza

zinātnieku kopsapulcē 2013.gada 12. martā.